
I.) Képviselő-testület és bizottságai
Sülysáp Nagyközség Önkormányzatának Képviselő-testülete az előző beszámoló óta- a 2011. június 09-én megtartott ülését követően a mai napig - összesen 15 alkalommal - 10 munkaterv szerinti és 5 rendkívüli ülés keretében - került összehívásra. Az ülések mindegyikén részt vettem, azokat vezettem.
A képviselő-testületi ülésekre a meghívók és az előterjesztések a képviselő-testület tagjai részére elektronikus úton kerülnek kiküldésre. Az elektronikus előterjesztések megküldésénél nem okoz problémát az sem, hogy időnként előfordul, hogy több száz oldalnyi a kiküldendő anyag. Az elektronikus kiküldéssel és a számítógépeken végzett munkával jelentős mennyiségű papírt sikerül megtakarítani.
A képviselő-testület ülései a www.sulysap.hu honlapunkon is hallgathatók, ezzel is biztosítva a minél szélesebb körű nyilvánosságot. 
Sülysáp Nagyközség Önkormányzatának Képviselő-testülete az alakuló ülésén létrehozott bizottsági struktúrában az elmúlt időszakban nem változtatott, továbbra is 3 bizottságban folyik a munka. Egy-egy bizottság azonban több szakterülettel is foglalkozik. Ezt – mint tudjuk – a képviselők számának 2010-es csökkentése indokolja. Véleményem szerint a 2010-ben felállított bizottsági struktúra hatékony és az elmúlt két évben jól vizsgázott. 
A Bizottságok mindegyike a képviselő-testületi ülések hetében tartja üléseit, így biztosítva a KT elé kerülő előterjesztések előzetes szakmai véleményezését. 
A Bizottságok munkáját és döntéseit igyekszem rendszeresen figyelemmel kísérni, ha tehetem az üléseken részt veszek.
II.) Polgármesteri fogadóóra
A lakossági igényeknek megfelelően minden héten lehetőség van a személyes találkozásra: minden hétfőn 15:00 és 17:00 között várom a fogadóórára jelentkezőket.
A fogadóórák látogatottsága változó, de egyértelműen elmondható, hogy időről-időre vannak olyan ügyek, amelyekben a polgárok a polgármesterhez kívánnak fordulni.

Természetesen a heti rendszerességgel tartott fogadóóra ellenére is adódnak halasztást nem tűrő ügyek. Ezekben az esetekben mindig nyitva áll az ajtó a sülysápi polgárok előtt!
III.) Részvétel Sülysáp Nagyközségi Önkormányzat képviseletében az alábbi eseményeken (a teljesség igénye nélkül):

· Állampolgári eskütételek lebonyolítása;
· Nemzeti, állami és helyi ünnepeken való részvétel, beszédek;
· Cilvil szervezetek rendezvényein való részvétel, munkájuk nyomon követése;
· Óvodai ballagásokon, évzárókon részt vettem, betekintést nyerhettem az óvodában folyó munkába;

· Sportrendezvényeken, sporteseményeken való részvétel, azok megnyitása (pl. Tápiómenti Maraton, melynek fővédnöke is voltam);
· Rendszeres részvétel a Tápióvidéki Többcélú Kistérségi Társulás ülésein;

· Részt vettem a Sülysáp székhelyű Családsegítő és Gyermekjóléti Szolgálat működtetésére létrehozott Társulás ülésein;
· Részvétel a Tápiómenti Területfejlesztési Társulás társukási-, és bizottsági ülésein;
· Részt vettem és beszédet mondtam a Móra Ferenc- és a Szent István Általános Iskola évnyitó-, valamint ballagási- és évzáró ünnepségén;
· Részt vettem a Tápiómenti Csatornamű Vízgazdálkodái Társulat küldöttgyűlésein, valamint Intéző-, és Ellenőrző Bizottsági ülésein;

· Részt vettem a „Sülysápért” Közalapítvány kuratóriumának ülésein

IV.) Lakossági fórumok és tájékoztatók:

· 2012. májusában Önkormányzatunk közmeghallgatást tartott

· Sajtó:

· Rendszeres tájékoztatás a www.sulysap.hu önkormányzati honlapon és fórumon;

· Rendszeres tájékoztatás a Sülysápi Hírforrás című kiadványban;

V.) Egyéb fontos tényezők, feladatok
· A sülysápi és a szőlősnyaralói vasútállomások felvételi épülete az elmúlt hónapokban megújult. Műszaki átadásuk várhatóan június végén, vagy július elején fog megtörténni. Ezt követően önkormányzatunk átveszi az üzemeltetés feladatát.

· Az elmúlt évben megkezdődtek és hamarosan be is fejeződnek a térségi szennyvízberuházáshoz kapcsolódó közbeszerzések. A műszaki ellenőrzésre és a komposztáló telep építésére vonatkozó szerződések már aláírásra kerültek, a szennyvíztisztító telepek építésére pedig a napokban szintén aláírásra kerülnek a szerződések. A csatornahálózatra vonatkozóan pedig beszámolóm írását követő napokban kerül sor az eljárás lezárására és a döntéshozatalra, majd ezt követően néhány héten belül a szerződések is aláírásra kerülnek.
· Sikeres pályázatot követően akadálymentesítettük a Polgármesteri Hivatalt, valamint külső-belső felújítást végeztünk.
· Az MLSZ-hez benyújtott pályázatunk eredményeképpen megkezdődött a műfüves labdarúgó pálya építése a Balassi Bálint utca 19. számú telken.

· Az Összefogás Sülysápért Egyesület sikeres pályázatának eredményeképpen megszépült a település központjában, a Polgármesteri Hivatal melletti park. Remélem, hogy sokáig gyönyörködhetünk majd benne!

Sülysáp, 2012.06.08.

Horinka László polgármester

